作者:岑參
標題:東歸留題太常徐卿草堂
內容:不謝古名將，吾知徐太常。年才三十餘，勇冠西南方。頃曾策匹馬，獨出持兩槍。虜騎無數來，見君不敢當。漢將小衛霍，蜀將淩關張。卿月益清澄，將星轉光芒。複居少城北，遙對岷山陽。車馬日盈門，賓客常滿堂。曲池蔭高樹，小徑穿叢篁。江鳥飛入簾，山雲來到床。題詩芭蕉滑，對酒棕花香。諸將射獵時，君在翰墨場。聖主賞勳業，邊城最輝光。與我情綢繆，相知久芬芳。忽作萬裡別，東歸三峽長。